Sewe keer misgesteek
“Ek is een Vrydagaand met ’n mes aangeval toe ons die Duiwelspiek-omgewing gepatrolleer het. ’n Verdagte het ’n mes uitgepluk en my begin steek toe ek hom probeer ondervra. Hy het my in die regteroksel, my borskas, my rug, my hande, been en oogbank gesteek. Alles het binne net ’n paar sekondes afgespeel.
In ’n stadium het hy bo-op my gesit en probeer om my oog uit te steek. Ek kon voel hoe die mes in my oogbank steek, maar kon, met kragte wat aan die afneem was, my kop wegruk. Hy het die mes met soveel geweld in die teerpad gedruk dat die lem afgebreek het. My verligting daaroor was van korte duur, want hy het ’n tweede mes uitgepluk.”
Bloedverlies en skok
Fanie was besig om weens bloedverlies en skok sy bewussyn te verloor toe sy kollega die aanvaller buite aksie stel. “Ek was bewus van mense wat om my skree en iemand wat ’n kombers oor my gooi,” vertel Fanie. “Daar het ’n man by my kom staan – ek is nie seker of dit ’n mens was of nie – hy het gesê as ek wil bly lewe moet ek my vingers in my wonde druk en doodstil lê, wat ek toe gedoen het. Ek het die vingers van my linkerhand in die wond onder my regterarm gedruk en die wond by my hart met my linkerelmboog vasgedruk om die bloeding te probeer stop. Ek het my rug teen die grond vasgedruk en gewag vir hulp om op te daag.”
Trauma en vrees
By Chris Barnard-hospitaal was Fanie vir twee lang ure in die teater. Toe hy wakker word, was hy bewus daarvan dat hy geweldig getraumatiseer is. “Ek kon daardie aand nie slaap nie en kon nie die donkerte verdra nie. Skielik was ek iemand anders – ek was nog nooit bang nie, nou was ek selfs bang vir die donker. Die suiggeluid van die mes wat uitgetrek word, het oor en oor in my kop weerklink. Ek het herhaaldelik gehoor hoe my liggaam stukkend gesny word. Die verpleegster het die gordyne om my bed oopgetrek sodat die lig uit die gang op my bed kon skyn. Ek was skielik ’n vreesbevange hulpelose mens – iets wat ek nie voorheen was nie!”
’n Visioen van die Kruis
Terwyl Fanie met die Here gelê en praat het en Hom vertel het hoe kwaad hy is, en dat God nie goed is nie, het hy ’n visioen gesien: “Ek het skielik duidelik ’n Kruis gesien. My lewe, veral dinge wat ’n diep indruk op my gemaak het (al die pynlike en onuitspreeklike dinge) het rondom die Kruis afgespeel; alles wat die keuses wat ek gemaak het, beïnvloed het. Ek het ook die man met die mes gesien en toe sien ek hoe hierdie dinge een vir een verdwyn totdat net die Kruis daar staan.
“Ek het tot die diepe besef gekom dat Jesus Christus my nie net die gered het nie, maar ook verlos het. Hy is die Verlosser wat jou losmaak van dinge wat nie joune mág wees nie. Ek het besef dat ek negatiewe energie geput het uit verwerping in my lewe. Dít het my gevorm. Skielik het alles waaraan ek so vasgeklou het, soos drek geword, soos niks, want as ek daarna wou kyk, het ek net die Kruis gesien. Die prys is daarvoor betaal, dit is afgehandel. Al die verwerping waaruit ek my energie geput het, het verdwyn.”
Die suster het teruggekom met slaaptablette omdat sy vroeër kon sien dat Fanie ’n probleem het en nie kon slaap nie, maar hy het die pille in sy laaikassie gebêre. Die donkerte het hom egter nie meer gepla nie, hy was nie meer bang nie. “Ek het begin verstaan wat Jesus bedoel het toe hy gesê het “as jy My wil volg moet jy doodgaan”, want skielik het ek besef, daar by die Kruis het die óú Fanie wat die trauma en verwerping beleef het, gesterf,” vertel hy.
“Alles wat deel was van my ou lewe, alles wat my negatiewe krag gegee het – negatiewe energie wat ’n negatiewe oorsprong gehad het, was weg. Dit het agter die Kruis gelê. Ek het my oë toegemaak en rustig geslaap. Sondagoggend is ek ontslaan, waar ek toe in die Sunday Times op bladsy twee lees dat dit eintlik baie sleg met my gaan!”
Sewe keer “misgesteek”
Fanie wou weet hoe hy die aanval oorleef het. Die chirurg het verduidelik dat Fanie uiters gelukkig was, omdat die mes sy liggaam elke keer teen die “verkeerde hoek” binnegedring het en nie ernstige skade kon aanrig nie. Die messteek in die rug het die rugsenuwees en organe gemis, en net spiere raak gesny. Sy hart, longe, en oog en alle hoofslagare is telkens gemis. Die aanvaller het hom eintlik sewe keer misgesteek!
Genesing uit gebrokenheid
Fanie se ervaring – beide die aanval en die kennismaking met die krag van die Kruis – het hom toegerus om ander te kan help. Hy kry met alles te doen: van televisiesterre, bendelede, transvestiete, mense wat selfmoord wil pleeg, misdadigers en slagoffers van misdaad. “Dit is nie altyd so eenvoudig om iemand te help nie, die Here moet die werk doen. Jy kan nie self hierdie mense help nie. Jy moet jouself net so posisioneer dat hulle die Here kan ervaar. “
Deernis vir die wat verlore is
Fanie vertel van ’n geval waar ’n vrou haar eie keel met ’n stuk glas gesny het. Haar wonde was gering, maar sy was in die polisiestasie, op pad om na die hospitaal geneem te word. Fanie het die dokumentasie voltooi sodat sy soontoe vervoer kon word.
Hy vertel: “Ek het soveel deernis vir haar ervaar. In my hart het ek vir die Here gesê ek kan nie elke dag hierdie dinge ervaar – die bloed, mense wat besig is om te sterf, mense wat hulleself dood maak nie, dit is so sinneloos – Hy moet my help. Ek stap toe na haar toe terwyl ek Hom in my hart aanroep en ek haar innig jammer kry omdat sy so verlore is. Toe ek aan haar skouer raak, val sy flou neer. Sy is hospitaal toe, maar het later teruggekeer en gevra of ek vir haar kan bid.
“Ek het ’n gewone gebed gebid, maar toe ek klaar gebid het, sê sy: ‘Nee, daardie was die verkeerde gebed’. Sy wil by die ware God uitkom, want toe sy daar op die vloer gelê het, het Sy gehoor dat Jesus Christus die ware Weg is. Hy is die Waarheid, maar sy weet nie hoe om by Hom uit te kom nie. Hoe kom sy by Hom uit? Ek moet dáárdie gebed vir haar bid.
“Ek het haar gelei om haar sonde te bely en Christus in haar lewe in te nooi. Toe sy ‘amen’ sê, sê sy dat sy nou ’n kind van God is. Ek het daarna gehoor sy preek in die Kaap.
“Die Opgestane Christus het onmiddellik verande-ring in haar teweeggebring. Toe sy geweet het ván Jesus was daar nie verandering nie, maar toe sy Hom ervaar en aanvaar, het daar ’n verandering in haar plaasgevind.”
Bid vir ons polisiemag
Daar is talle Christen-polisiemanne soos Fanie, wat daagliks fisiek, maar ook geestelik met die duiwel en sy dade te doen het. Hulle is diegene wat geroep word om te kom bid wanneer iemand in ‘n sel probeer selfmoord pleeg; wanneer gesinslede nie ‘n tiener wat op tik is, kan hanteer nie; wanneer daar geweld in die huis is. Hulle kry te doen met duister dade wat te aaklig is om te noem. Laat ons bid dat hulle nie oorweldig sal word deur die bose nie, maar dat die Lig en Verlossing van Christus juis helder in hulle sigbaar sal wees vir diegene oor wie die skadu van die bose nog hang.
FANIE SCANLEN het ‘n meestersgraad in teologie en is by gemeente, Lig en Lewe in Bellville. Hy is beskikbaar as ‘n spreker, prediker of vir berading. Kontak hom gerus by faniescanlen3@gmail.com.